**Eiropas Savienības (ES) publisko iepirkumu tiesiskā regulējuma dimensija**

|  |  |  |
| --- | --- | --- |
|  | **ES tiesību akts** | **Nacionālais tiesību akts, ar kuru pārņem ES prasības** |
| *Klasiskais pasūtītāju sektors* | Eiropas Parlamenta un Padomes **2014.gada 26.februāra** direktīva **2014/24/ES** par publisko iepirkumu un ar ko atceļ direktīvu 2004/18/EK | **Publisko iepirkumu likums** (pieņemts 15.12.2016., stājās spēkā 01.03.2017.) |
| *Sabiedrisko pakalpojumu sektors* | Eiropas Parlamenta un Padomes **2014.gada 26.februāra direktīva 2014/25/ES** par iepirkumu, ko īsteno subjekti, kuri darbojas ūdensapgādes, enerģētikas, transporta un pasta pakalpojumu nozarēs, un ar ko atceļ direktīvu 2004/17/EK | **Sabiedrisko pakalpojumu sniedzēju iepirkumu likums** (pieņemts 02.02.2017., stājās spēkā 01.04.2017.) |
| *Aizsardzības un drošības sektors* | Eiropas Parlamenta un Padomes **2009. gada 13. jūlija direktīvas 2009/81/EK**, ar kuru koordinē procedūras attiecībā uz to, kā līgumslēdzējas iestādes vai subjekti, kas darbojas drošības un aizsardzības jomā, piešķir noteiktu būvdarbu, piegādes un pakalpojumu līgumu slēgšanas tiesības, un ar kuru groza direktīvas 2004/17/EK un 2004/18/EK | **Aizsardzības un drošības jomas iepirkumu likums** (pieņemts 13.10.2011., stājās spēkā 16.11.2011.) |
| *Koncesijas – publiskā un privātā partnerība* | Eiropas Parlamenta un Padomes **2014. gada 26. februāra direktīvas 2014/23/ES** par koncesijas līgumu slēgšanas tiesību piešķiršanu | **Publiskās un privātās partnerības likums** (grozījumi, ar kuriem pārņem direktīvas prasības, pieņemti 20.04.2017., stājās spēkā 01.05.2017.) |

*\*Papildus vairāk kā 40 ES sektorālajos tiesību aktos ir ietverti atsevišķu nozaru noteikumi, kas jāievēro publiskajos iepirkumos.*

* Eiropas Komisija (EK) ir uzsākusi **ES publisko iepirkumu direktīvu pārskatīšanas procesu**. Šobrīd norisinās direktīvu ietekmes izvērtēšana, un EK plāno **līdz 2026.gada beigām** nākt klajā ar jaunu ES publisko iepirkumu tiesību akta/-u priekšlikumu.
* EK izstrādātais priekšlikums tālāk virzīsies ES likumdošanas procesā, kas nozīmē, ka jaunā ES publisko iepirkumu tiesību akta/-u pieņemšana ES līmenī un attiecīgi tālākas pārņemšanas/ieviešanas nacionālajā līmenī uzsākšana **prognozējama apmēram** **2027.-2028.gadā**.
* Šobrīd EK uzsāktās ES publisko iepirkumu direktīvu **pārskatīšanas tvērumā ietilpst trīs 2014.gada direktīvas** – klasiskajam pasūtītāju sektoram, sabiedrisko pakalpojumu sektoram un koncesijām. Pagaidām EK nav paziņojusi, vai un kad tiks pārskatīta 2009.gada aizsardzības un drošības sektora iepirkumu direktīva.
* Šobrīd EK minējusi šādas **prioritātes direktīvu pārskatīšanā**:

1. stiprināt publiskā iepirkuma stratēģisko lomu caur kvalitātes kritērijiem, prasībām un Eiropas preferences kritērija noteikšanu stratēģiski svarīgos sektoros;
2. ES pievienotā vērtība sabiedrībai caur piegāžu drošības nodrošināšanu stratēģiskajām tehnoloģijām, produktiem un pakalpojumiem;
3. procedūru vienkāršošana, īpaši attiecībā uz “startapiem”, inovatoriem un vietējām un lokālajām iestādēm;
4. publisko iepirkumu regulējuma dažādos ES sektorālajos tiesību aktos sakārtošana – konsolidācija un precizēšana.

* Vienlaikus ES publisko iepirkumu direktīvu ietekmes izvērtēšanas procesā, lai vērtētu direktīvu rezultativitāti, efektivitāti, piemērotību, saskanību/atbilstību, ES pievienoto vērtību, **norisinās arī plaša EK konsultēšanās un ārējie pētījumi** ar jomā iesaistītajām pusēm, dalībvalstīm, ekspertiem, sabiedrību, tostarp:

1. periodā no 2024.gada 13.decembra līdz 2025.gada 7.martam bija pieejama EK sabiedriskā apspriešana[[1]](#footnote-1):
2. uzaicinājums iesniegt atsauksmes (*call for evidence*) *(detalizēta metodoloģija, t.sk. par EK definēto izvērtēšanas tvērumu, pievienota pielikumā Nr.1)*, kurā kopā ES saņemtas 949 atbildes, no Latvijas kopā saņemta 21[[2]](#footnote-2) atbilde *(atbildes, kuras iespējams izgūt no ES portāla, pievienotas pielikumā Nr.2)*;
3. atvērtā publiskā konsultācija (*open public consultation*), kurā kopā ES saņemtas 733 atbildes, no Latvijas kopā saņemtas 15 atbildes (nav pieejamas ES portālā),
4. EK mērķētās konsultācijas ar dažādām iesaistītajām pusēm, tostarp EK pastāvīgajām publisko iepirkumu jomas darba grupām, kurās pārstāvību nodrošina FM un/vai IUB, EK Ieinteresēto personu darba grupu publiskā iepirkuma jautājumos (no Latvijas šobrīd piedalās AS Latvenergo), ES lokālajām un reģionālajām institūcijām un to pārstāvošajām organizācijām u.c.,
5. EK mērķētie pētījumi, tostarp ar ārējo ekspertu iesaisti, par atsevišķiem ES publiskā iepirkuma tirgus un direktīvu aspektiem – konkurenci, izmaksu un ieguvumu analīzi, regulējuma iekšējo un ārējo saskaņotību, atbilstību un ES pievienoto vērtību, kā arī caurredzamību un integritāti.

* FM atbilstoši aktuālajiem procesiem un vajadzībām par ES publisko iepirkumu direktīvu pārskatīšanu gatavos **sākotnējo nacionālo pozīciju**, par kuras galvenajiem virzieniem iespējams informēt arī darba grupu atkarībā no tās norises laika grafika.

1. Informācija pieejama EK *Have your say* portālā: <https://ec.europa.eu/info/law/better-regulation/have-your-say/initiatives/14427-Public-procurement-directives-evaluation_en> [↑](#footnote-ref-1)
2. Lai arī EK apkopotajā statistikā portālā norādīts, ka no Latvijas saņemta 21 atbilde, portālā atrodamas 20 atbildes no Latvijas. [↑](#footnote-ref-2)